CELEX: E2018P0001
Language: el
Date: 2018-07-13 00:00:00
Title: Προσφυγή που ασκήθηκε στις 13 Ιουλίου 2018 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-1/18)

6.9.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/13
            
         
      Προσφυγή που ασκήθηκε στις 13 Ιουλίου 2018 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
      (Υπόθεση E-1/18)
      (2018/C 314/11)
      Στις 13 Ιουλίου 2018, η Εποπτεύουσα Αρχή της ΕΖΕΣ, εκπροσωπούμενη από τους Claire Simpson, Erlend M. Leonhardsen, Catherine Howdle και Carsten Zatschler, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35 Rue Belliard, 1040 Brussels, Belgium, άσκησε προσφυγή κατά του Βασιλείου της Νορβηγίας ενώπιον του Δικαστηρίου της ΕΖΕΣ.
      Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ:
      
                  1.
               
               
                  Να αναγνωρίσει ότι η Νορβηγία παρέβη τις υποχρεώσεις που υπέχει βάσει του άρθρου 14 παράγραφος 1 στοιχείο γ) της πράξης που αναφέρεται στο σημείο 21β του παραρτήματος XVIII της συμφωνίας για τον ΕΟΧ [οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης (αναδιατύπωση)], καθόσον διατηρεί σε ισχύ διατάξεις όπως το άρθρο 14-13 παράγραφοι 1, 2 και 3 και το άρθρο 14-14 παράγραφος 1 του νόμου περί ασφαλίσεων, βάσει των οποίων το δικαίωμα του πατέρα σε γονικά επιδόματα εξαρτάται από την κατάσταση της μητέρας, ενώ το σχετικό δικαίωμα της μητέρας δεν εξαρτάται από την κατάσταση του πατέρα.
               
            
                  2.
               
               
                  Να διατάξει το Βασίλειο της Νορβηγίας να καταβάλει τα δικαστικά έξοδα.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Η υπόθεση αυτή αφορά τον τρόπο με τον οποίο καταβάλλονται τα γονικά επιδόματα στη Νορβηγία. Τα γονικά επιδόματα καταβάλλονται στους γονείς (μητέρα και πατέρα) κατά τη διάρκεια της άδειας που συνδέεται με τη γέννηση ή την υιοθεσία ενός παιδιού.
               
            
                  —
               
               
                  Η Εποπτεύουσα Αρχή της ΕΖΕΣ θεωρεί ότι ορισμένοι κανόνες περί γονικών επιδομάτων στη Νορβηγία εισάγουν ευθέως διακρίσεις εις βάρος του πατέρα. Εν ολίγοις, σύμφωνα με αυτούς τους κανόνες, το αν ο πατέρας θα λάβει το σύνολο ή μέρος των γονικών επιδομάτων ή καθόλου γονικά επιδόματα εξαρτάται από το αν η μητέρα εργάζεται ή έχει εργαστεί (ή συμμετέχει σε παρεμφερείς δραστηριότητες). Αντίθετα, το δικαίωμα της μητέρας σε αυτά τα γονικά επιδόματα είναι ανεξάρτητο από τις δραστηριότητες του πατέρα.
               
            
                  —
               
               
                  Η Εποπτεύουσα Αρχή της ΕΖΕΣ θεωρεί ότι οι μητέρες και οι πατέρες είναι σε συγκρίσιμες καταστάσεις όσον αφορά την ανατροφή των παιδιών και ότι η διαφορετική μεταχείριση βάσει των κανόνων περί γονικών επιδομάτων στη Νορβηγία αποτελεί παράνομη διάκριση εις βάρος των πατέρων λόγω φύλου, κατά παράβαση του άρθρου 14 παράγραφος 1 στοιχείο γ) της οδηγίας 2006/54/ΕΚ για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης.
               
            
                  —
               
               
                  Επιπλέον, η Αρχή θεωρεί ότι οι διακρίσεις αυτές δεν μπορούν να δικαιολογηθούν βάσει του άρθρου 3 της οδηγία 2006/54/ΕΚ ως «θετική δράση» που βοηθά τις μητέρες να επιτύχουν την ισότητα στην επαγγελματική ζωή, ούτε για οποιονδήποτε άλλο λόγο.